tartuNLP/wikipedia-smugri-20251201 huggingface dataset:
Roberts Zīle

Roberts Zīle (sündinud 20. juunil 1958 Riias) on Läti majandusteadlane ja poliitik, ta kuulub erakonda Rahvuslik Liit "Kõik Läti eest!" – "Isamaale ja Vabadusele/LNNK". Ta on aastast 2004 Euroopa Parlamendi liige. 2024. aastast on ta Euroopa Parlamendi asepresident.
Ta sündis aastal 1958 Riias. Ta lõpetas aastal 1976 Riia 25. Keskkooli ja aastal 1976 Läti Riikliku Ülikooli majandusteaduskonna. Aastal 1983 asus ta kaugõppeaspirantuuri. Aastatel 1992–1994 oli ta praktikal Iowa Osariigi Ülikoolis USA-s, Brandoni Ülikoolis Manitoba provintsis Kanadas ja La Trobe'i ülikoolis Melbourne'is Austraalias. Aastal 1997 kaitses ta majandusteaduste doktori kraadi Läti Põllumajandusülikoolis.
Ta alustas karjääri 1980. aastal kirjastuse Avots toimetajana. Aastatel 1982–1996 oli ta teadur, hiljem määrati ta Läti Riikliku Agraarökonoomika Instituudi osakonnajuhatajaks. Aastatel 1989–1993 töötas ta Läti Kodanike Kongressi ajalehe Pilsonis ja LNNK (Läti Riikliku Iseseisvusliikumise) ajalehe "Nacionālā Neatkarība" majandustoimetajana.
Aastal 1993 kandideeris ta seimi liikmeks Isamaale ja Vabadusele/LNNK nimekirjas, kuid ei osutunud valituks. 1995. aastal valiti ta "Isamaale ja Vabadusele/LNNK" nimekirjast seimi liikmeks, kus ta oli Euroopa asjade komisjoni ning eelarve- ja rahanduskomisjoni liige, hiljem aga komisjoni esimees. 2. veebruarist 1997 kuni 26. novembrini 1998 oli ta Läti rahandusminister nii Andris Šķēle teises valitsuses kui ka Guntars Krastsi valitsuses.
26. novembrist 1998 kuni 7. novembrini 2002 oli ta Läti rahvusvahelise koostöö ja finantsasutuste eriminister Vilis Krištopansi valitsuses. 7. novembrist 2002 kuni 9. märtsini 2004 oli ta Läti transpordiminister Einars Repše valitsuses.
Enikő Győri

Enikő Győri (sündinud 7. juulil 1968 Budapestis) on Ungari majandusteadlane, diplomaat ja poliitik, ta on erakonna Fidesz liige. 2019. aastast on ta Euroopa Parlamendi liige.
Ta lõpetas aastal 1992 Budapesti Corvinuse ülikooli rahvusvaheliste suhete teaduskonna, aastal 2000 kaitses ta samas ülikoolis doktorikraadi. Aastal 1997 osales ta kursusel, mida pakkus École National d’Administration (Riiklik Halduskool).
1992–1999 oli ta Ungari parlamendi Euroopa asjade komisjoni nõunik, hiljem peanõunik.
1999–2003 oli ta Ungari suursaadik Itaalias ja 2014–2019 Ungari suursaadik Hispaanias.
2003–2009 töötas ta Ungari parlamendi kantseleis erakonna Fidesz ELi töörühma juhina. 2009–2010 oli ta Euroopa Parlamendi liige. 2010–2014 töötas ta välisministeeriumi ELi asjade riigisekretärina.
Turmantase vald

Turmantase vald (leedu keeles "Turmanto seniūnija") on 2. järgu haldusüksus (vald) Leedus Zarasai rajooni territooriumil. Vald piirneb põhjas Lätiga, idas aga Valgevenega.
Valla pindala on 209 km². 2011. aasta seisuga elas seal 1 318 inimest. Valla keskus on Turmantase alev, kus aastal 2011 oli 286 elanikku. Vallavanem on Stanislovas Stankevičius.
Lisaks küladele on vallas ka mõned huutorid
Čičirys

Čičirys on järv Leedus Zarasai rajoonis. Järv asub Suviekasest 2 kilomeetrit lõunas ja Zarasaist 13,5 kilomeetrit läänes. Čičirys kuulub Daugava vesikonda. Järve põhiosa on edela-kirde sihiline ja 6,84 kilomeetri pikkune, sellega liitub aga lõunaosas suur laht. Järve kaldad on enamasti kõrged ja metsased, suubuvate ojade kohal ka madalad ja soostunud.
Kaldajoone pikkus on 41,6 kilomeetrit. Järves on seitse saart kogupindalaga 17,41 hektarit. Põhjaosas on üks saar pindalaga 0,3 ha; kaks saart pindaladega 0,19 ha ja 0,12 ha asuvad lõunaosast algavas lahes, ülejäänud saared asuvad aga järve lõunaosas. Šienaujama saare pindala on 5,27 ha, Didžioji pindala on 6,83 ha, Perkasasel 4,29 ha ja Astravukasel 0,41 ha. Järve säng asub kahe jääajal tekkinud tunneloru ristumispaigas. Järve põhja katavad savi, lubjakivi, turvas ja muda, kalda ääres on põhja katmas liiv ning kruus.
Čičirysist algab Rauda jõgi, sinna suubuvad Melnyčėlė ja veel 22 oja. Kaladest elavad järves ahven, särg, roosärg, koger, rääbis, meritint, nurg, haug, latikas, rünt, luts, harilik hink, võldas ja linask. Küladest asuvad järve kaldal Vėdariai, Čičiriai, Didėja, Guogiškis, Cibulinė, Meiriškės, Meiriškėlės, Rudinės, Sviriškės ja Bikūnai.
Namysłów

Namysłów (saksa Namslau) on linn Poolas Opole vojevoodkonnas, Namysłówi maakonna ja Namysłówi valla halduskeskus. Namysłów asub Wrocławist umbes 48 km idas ja Opolest ligikaudu 47 km põhjas.
Asula sai linnaõigused 1249. aasta paiku. Kuni 1945. aastani oli Saksamaa koosseisus.
Maksukiil

Maksukiil (soome: Verokiila) märgib töötasust kinnipeetava ja sellelt täiendavalt tasumisele kuuluvate maksukohustuste kogusummat, mille saab leida, kui jagada töövõtjale laekunud summa tööandja väljamakstava tööjõukulu kogusummaga. 
Eesti 2020. aasta maksusüsteemis tuleb brutopalgast kinni pidada tulumaks allikamaksuna (arvestades muutuva suurusega maksuvaba osa), töötuskindluse ja kohustusliku pensionikindlustuse maksed. Töötasule tuleb juurde maksta sotsiaalkindlustusmaks ja tööandja töötuskindlustuse makse.
Näiteks Eesti 2020. aasta maksukiilu suurus vastavalt väljamakstavale töötasule on esitatud juuresolevas tabelis. 
Maksukoormus näitab sama töötasu, s.t tööandja kogupalgakulu ja töövõtja netotulu vahet, kuid seda väljendatakse protsentides. 
Mõiste.
Maksukiil näitab millise summa võrra muutub tööjõud uuritavas riigis maksukohustuste tõttu kallimaks. Kõige suuremad erisused riikide võrdluses johtuvad siiski sellest, kas sotsiaalkindlustusmaksed teeb töötaja ise oma netopalgast (näiteks Šveits, Ameerika Ühendriigid jm) või kogub neid riigi maksuamet. Kuid maksukiilu suurust mõjutab ka see, kas tulumaks on ühtlase maksumääraga (ingl "flat rate") või progresseeruva maksukoormuse ja astmeliselt tõusva maksumääraga.
Teadustöödes on kasutatud ka täpsustavaid mõisteid, näiteks:
Smalvas

Smalvas on järv Leedus Zarasai rajoonis. Järv asub Visaginasest 1,5 kilomeetrit loodes ja Zarasaist 13,5 kilomeetrit läänes. Smalvas kuulub Daugava vesikonda.
Kaldajoone pikkus on 17,65 kilomeetrit. Järve keskel on saar pindalaga 0,24 hektarit. Järve kaldad on põhjaosas kõrged ja järsud, lõunas aga madalad ja soostunud. Läänes asub Smalvykštise soo pindalaga 328 ha. Kaldaid moodustavad liivaluited ja võsastunud turbaväljad. Järve ümbruskond on valdavalt asustamata, sinna jäävad Pasmalvėse küla ja Dumblynė huutor. Järve põhja katab mudaga segunenud sapropeel.
Smalvase ja Smalvykštise järvede ümbruskonna kaitseks moodustati aastal 1960 Smalvase-Smalvykštise maastikukaitseala. Tänapäeval kuulub see Gražutė regionaalpargi koosseisu.
Smalvasest algab Drūkšiaisse suubuv Smalva jõgi, sinna suubuvad Dulvas ja veel neli nimetut oja. Kaladest elavad järves ahven, särg, roosärg, koger, kiisk, meritint, nurg, haug, latikas, viidikas, säinas, koha, luts, harilik hink, säga ja linask.
Järve nimi tuleneb tõrvast (leedu k. "smala").
Smalvase järgi on nimetatud Kunda lademe Pivorai kihistu Smalvase kihistik.
Padinad

Padinad on eesti etnograafias naeltega puutallad jääl käimiseks.
Padinate alumisel küljel oli kaks kõrgemat ristliistu. Jalatsite alla seoti nad kevadel ja sügisel poriga käimiseks. Talviti kinnitati ristliistudele rauast teravikud, et oleks võimalik jääl käia. Saartel ja läänerannikul kasutati padinaid talvisel roolõikamisel jm, merejääl ka talvisel noodapüügil.
Kesk-Eestis nimetati padinateks takulõngast susse.
Jawor

Jawor (saksa "Jauer") on linn Poolas Alam-Sileesia vojevoodkonnas, Jawori maakonna halduskeskus. Jawor asub Wrocławist umbes 60 km läänes.
Jawor sai linnaõigused 1242. aasta ja 1275. aasta vahel. Kuni 1392. aastani oli linn Poola Kuningriigi koosseisus, seejärel läks Tšehhi kuningriigi võimu alla. Kolmekümneaastase sõja ajal hävitati linn täielikult, kuid ehitati 17. sajandi lõpus taas üles. Alates 1742. aastast oli linn Preisi kuningriigi koosseisus. 1776. aastal hävis linn peaaegu täielikult tulekahju tagajärjel. Kuni 1945. aastani oli linn Saksamaa koosseisus, seejärel anti Poolale.
Zarasas

Zarasas on järv Leedus Zarasai rajoonis Zarasai linnas. Järv kuulub Daugava vesikonda. 
Järve kaldad on enamasti kõrged, valdavalt metsased kohati ka võsastunud. Kagus on järv ühendatud Zarasaitise järvega.
Kaldajoone pikkus on 17,21 kilomeetrit. Järves on neli saart: Italijos (0,73 ha), Putinų (0,58 ha), Liepų (1,45 ha) ja Didžioji (39,4 ha). Järve põhja katab sapropeeliga segunenud muda, kalda ääres põhja katmas liiv.
Zarasasest voolab läbi Laucesa jõgi, mis sealkandis kannab kohalikku nime Nikajus. Järve suubuvad Petrūniškise oja, Aklė ja veel üks nimetu oja.
Didžioji saarele rajas katoliiklik kogudus "Canonicorum" XVII sajandil oma kloostri. Kloostri juures asusid ka kool ja kivist kirikuhoone. 1834. aastal klooster suleti. Esimese maailmasõja ajal rajasid Saksa okupatsiooniväed saarele puusilla. Saarele rajati aga sõjaväe tallid. 1958. aastal võeti vastu otsus ühendada saar Zarasai linnaga tammi abil, ent hiljem rajati tammi asemel uus sild. Tänapäeval asub saarel ujumiskoht, seal korraldatakse kultuuri- ja spordiüritusi ning festivale.
Wałcz

Wałcz (saksa "Deutsch Krone") on linn Poolas Lääne-Pomorze vojevoodkonnas, Wałczi maakonna halduskeskus.
Wałcz sai linnaõigused 1303. aastal. Alates 1368. aastast oli linn Poola Kuningriigi koosseisu. Esimese Poola jagamise tagajärjel läks linn 1772. aastal Preisi kuningriigi võimu alla. Teises maailmasõjas hävis 45% linnast. Alates 1945. aastast on Wałcz taas Poola piires.
Strzelin

Strzelin (saksa "Strehlen") on linn Poolas Alam-Sileesia vojevoodkonnas, Strzelini maakonna ja Strzelini valla halduskeskus. Strzelin asub Wrocławi kesklinnast umbes 37 km lõunas.
Strehlen sai linnaõigused 1292. aastal. Teises maailmasõjas hävis 80% linnast. Kuni 1945. aastani oli linn Saksamaa koosseisus.
Strzelinis asub graniidi kivimurd, mis on kuni 120 km sügavune ja sügavaim graniidi kivimurd Euroopas.
Ugo Spirito

Ugo Spirito (9. september 1896 Arezzo – 28. aprill 1979 Rooma) oli itaalia filosoof.
Max Blecher

Max Blecher (8. september 1909 – 31. mai 1938) oli Rumeenia juudi kirjanik.
Blecheri meditsiiniõpingud Pariisis katkestas tuberkuloos. Oma lühikesest elust peaaegu kolmandiku veetis ta eri sanatooriumides.
Oma raamatud avaldas ta nime M. Blecher all ja tema tegelik eesnimi pole päris kindel (dokumentides esinevad eesnimed Mihail, Marcel ja Max).
Nowa Ruda

Nowa Ruda (saksa "Neurode", tšehhi "Nová Ruda") on linn Poolas Alam-Sileesia vojevoodkonnas Kłodzko maakonnas. Nowa Ruda kesklinn asub Tšehhi piirist natuke rohkem kui 3 km kaugusel.
Neurode sai linnaõigused 1353. aastal. Kivisöe tootmine algas 15. sajandi keskel ja kestis kuni 2000. aastani. Kuni 1945. aastani oli linn Saksamaa koosseisus.
Newry

Newry (iiri keeles "an Iúraigh") on Põhja-Iirimaa linn, mis asub Clanrye jõe ääres Downi ja Armagh' krahvkonnas. Aastal 2021 elas seal 27 913 inimest.
Vanimad inimasustuse jäljed tänapäeva Newry alal on rohkem kui 6000 aastat vanad. Newry rajati 1144. aastal tsistertslaste kloostri ümber tekkinud asulana, mis teeb sellest ühe Iirimaa vanima asula. 16. sajandil sulgesid inglased kloostri ja rajasid selle kohale Bagenali lossi. 1742. aastal avati Newry kanal ning asulasse rajati sadam. 2002. aastal anti Newryle koos Lisburniga linna staatus.
Lisburn

Lisburn (iiri keeles "Lios na gCearrbhach") on Põhja-Iirimaa linn Lagani jõe ääres. 
See on Põhja-Iirimaa suuruselt kolmas linn. Asub Belfastist 13 km edelas.
Lisburni asutasid 17. sajandil Inglismaalt ja Walesist pärit asunikud. Varem oli see alev, kuid 2002. aastal anti Lisburnile kuninganna Elizabeth II võimuletuleku 50. aastapäeva puhul koos Newryga linna staatus.
La vita come ricerca

"La vita come ricerca" ('Elu kui otsing') on Ugo Spirito filosoofiline raamat 1937. aastast. See anti uuesti välja 2007 Rubbettino kirjastusel.
Kokkuvõte.
Antinoomia.
Mõtlemine on vastuväitmine. Vaim kuulab ja usub, võtab võõra sõna vastu nagu silmad valguse. Siis tekib kahtlus, millest ta saab vähehaaval teadlikuks, dogma asendub probleemiga ning tekib mõte. Ta reageerib ja kõneleb. Esimene sõna, mis elustab tema juttu, mis toitub kogu tema isiksusest, milles isiksus avaldub ja end jaatab, on "aga". Teesile vastandub antitees, usule kahtlus, järeldusele antinoomia. Algab kõnelus teiste ja iseendaga, iha veenda ja veenduda, lahendada probleemi, mis end üha püstitub, vastata vastuväidetele, mis murduvad üha uuteks vastuväideteks, kuni kord peatutakse, kas lootusetuses lahenduseni jõuda või rahulolus, et see on leitud, aga mõlemal juhul mõtlemast lakates. Kui vastuväited on ammendatud, siis arutelu lõpeb.
Kościerzyna

Kościerzyna (saksa "Berent", kašuubi "Kòscérzna") on linn Poolas Pomorze vojevoodkonnas, Kościerzyna maakonna halduskeskus. Kościerzyna asub Gdański kesklinnast umbes 52 km lääneedelas.
Asulat on esmamainitud 1284. aastal. Kościerzyna sai linnaõigused 1398. aastal. Poola Kuningriigi koosseisus oli Kościerzyna alates 1466. aastast. Esimese Poola jagamise tagajärjel läks linn 1772. aastal Preisi kuningriigi võimu alla. Tagasi Poolale läks linn 1920. aastal.
Lubin

Lubin (saksa "Lüben") oli linn Poolas Alam-Sileesia vojevoodkonnas, Lubini maakonna halduskeskus. Lubin asub Wrocławi kesklinnast umbes 67 km lääneloodes ja Legnicast ligikaudu 22 km põhjas.
Lubin sai linnaõigused 1295. aastal. Teises maailmasõjas hävis umbes 70% linnast. Kuni 1945. aastani oli linn Saksamaa koosseisus.
Lubinis asub ettevõte KGHM Polska Miedź, mis tegeleb vase ja hõbede tootmisega.
Koroonapandeemia Portugalis

Koroonapandeemia Portugalis on osa ülemaailmsest koroonahaiguse pandeemiast.
Esimesed nakatumisjuhtumid tuvastati kahel portugallasel 2020. aasta 2. märtsil – Põhja-Itaaliast naasnud 60-aastasel arstil ja Hispaaniast naasnud 33-aastasel töölisel.
Ylo (eesnimi)

Ylo on eesti mehenimi, Ülo variant.
Lubsko

Lubsko (saksa Sommerfeld, alamsorbi Žemŕ) on linn Poolas Lubuszi vojevoodkonnas Żary maakonnas, Lubsko valla halduskeskus. Lubsko asub Żaryst umbes 20 km loodes.
Lubsko sai linnaõigused 1283. aastal. Oli alates keskajast kalevitootmise keskus. Alates 19. sajandi algusest arenes linnas keraamikatööstus. Kuni 1945. aastani oli linn Saksamaa koosseisus.
Pyrzyce

Pyrzyce (saksa "Pyritz") on linn Poolas Lääne-Pomorze vojevoodkonnas, Pyrzyce maakonna ja Pyrzyce valla halduskeskus.
Asula sai linnaõigused 1263. aastal. Teise maailmasõja ajal 1945. aasta veebruaris ja märtsis hävis ligikaudu 70% linnast. Alates 1945. aastast on Pyrzyce Poola koosseisus.
Pszczyna

Pszczyna (saksa Pless või Pleß) on linn Poolas Sileesia vojevoodkonnas, Pszczyna maakonna ja Pszczyna valla halduskeskus. Pszczyna asub Katowicest umbes 32 km lõunas ja Bielsko-Białast ligukaudu 20 km põhjas.
Pszczyna sai linnaõigused 1303. aastal. Alates 1327. aastast oli Tšehhi kuningriigi koosseisus. 1741. aastal läks Preisi kuningriigi võimu alla. Rahvahääletuse tulemusel läks 1921. aastal Poolale.
Polkowice

Polkowice (saksa "Polkwitz") on linn Poolas Alam-Sileesia vojevoodkonnas, Polkowice maakonna ja Polkowice valla halduskeskus. Polkowice asub Wrocławist umbes 80 km lääneloodes.
Polkowice sai linnaõigused 1291. aastal. Kuni 1945. aastani oli linn Saksamaa koosseisus. 1945. aastal kaotas Polkowice linnaõigused, kuid sai need 1967. aastal tagasi. Polkowice on olulisemaid vasemaagi tootmise keskusi Poolas.
Susz

Susz (saksa "Rosenberg in Westpreußen") on linn Poolas Warmia-Masuuria vojevoodkonnas Iława maakonnas, Suszi valla halduskeskus.
Susz sai linnaõigused 1314. aastal. Kuni 1945. aastani oli Saksamaa (Ida-Preisimaa) koosseisus.
Skoczów

Skoczów (saksa "Skotschau") on linn Poolas Sileesia vojevoodkonnas Cieszyni maakonnas, Skoczówi valla halduskeskus. Skoczów asub Wisła jõe ääres, Tšehhi piirist umbes 13 km kaugusel.
Skoczów sai linnaõigused enne 1327. aastat. Aastatel 1526–1918 oli linn Habsburgide monarhia valdustes. Poola piires on Skoczów alates 1920. aastast.
Beljov

Beljov on linn Venemaal Tula oblastis, Beljovi rajooni halduskeskus. Asub Tulast 114 km edelas Oka vasakul kaldal. 
Linna on kroonikas esmamainitud 1147. aastal. 
Beljov kuulus 14. sajandist Leedu suurvürstiriigile. 1437. aastal toimus linna lähedal lahing tatarlastega, milles vene väed said hävitavalt lüüa. 1494. aastast kuulub Venemaale. 16. sajandist oli Beljov osa Venemaa lõunapiiri kindlusvööst. 1512 ja 1544 rüüstasid linna krimmitatarlased. 
1777. aastal sai Beljov maakonnalinnaks.
Beljovist on pärit luuletaja Zinaida Hippius.
Tweed

Tweed (gaeli keeles "Abhainn Thuaidh", šoti keeles "Watter o Tweid", kõmri keeles "Tuedd") on Šotimaa ja Inglismaa vahel kulgev 156-kilomeetri pikkune jõgi, mis suubub Berwick-upon-Tweed linna kohal Põhjamerre.
Trzebiatów

Trzebiatów (saksa "Treptow an der Rega") on linn Poolas Lääne-Pomorze vojevoodkonnas Gryfice maakonnas, Trzebiatówi valla halduskeskus. Trzebiatów asub Rega jõe ääres, Läänemerest umbes 8 km kaugusel.
Asulat on esmamainitud 1170. aastal, linnaõigused sai 1277. aastal. Kuni 1945. aastani oli Saksamaa koosseisus.
Trzebnica

Trzebnica (saksa "Trebnitz") on linn Poolas Alam-Sileesia vojevoodkonnas, Trzebnica maakonna ja Trzebnica valla halduskeskus. Trzebnica asub Wrocławi kesklinnast umbes 22 km põhjas.
Asulat on esmamainitud 1138. aastal. 1203. aastal asutati sinna tsistertslaste klooster. Linnaõigused sai Trebnitz 1250. aastal. 1526. aastal läks linn Habsburgide monarhia võimu alla. 1740. aastast alates oli linn Preisi Kuningriigi koosseisu. Raudteeühenduse sai Trebnitz 1886. aastal. Poolale läks linn 1945. aastal.
Pisz

Pisz (saksa "Johannisburg") on linn Poolas Warmia-Masuuria vojevoodkonnas, Piszi maakonna ja Piszi valla halduskeskus. Pisz asub Rośi järve ääres Pisa jõe suudmes, Olsztynist umbes 90 km idas.
Asula tekkis ristirüütlite kindluse juurde 1367. aastal. Linnaõigused sai Johannisburg 1645. aastal. 1945. aastal läks linn Poola koosseisu.
Iveta Grigule-Pēterse

Iveta Grigule-Pēterse (sündinud 30. septembril 1964 Riias) on Läti poliitik, ta oli aastatel 2013–2017 Läti Talurahva Liidu liige. Ta oli aastatel 2011–2014 seimi liige ja 2014–2019 Euroopa Parlamendi liige.
Elulugu.
Ta lõpetas aastal 1983 Riia 2. Keskkooli. 1998. aastal lõpetas ta bakalaureusekraadiga Läti Kultuuriakadeemia ja 2000. aastal Läti Ülikooli rahvusvaheliste suhete instituudi. 2012. aastast õpib ta Läti Ülikooli sotsiaalteaduskonnas magistriõppes diplomaatia erialal.
Ta oli aastatel 1989–1992 riikliku akadeemilise koori Latvija direktor, seejärel töötas riigiasutustes ja kohalikes omavalitsustes (Lielrīga piirkondlikus keskkonnaametis, Riia linnavolikogus, Läti investeeringute ja arengu agentuuris, Jūrmala linnavolikogus), samuti projekti koordinaatorina Geo Consultantsis.
Ta oli aastatel 2011–2014 seimi liige.
Ta oli vastu Läti liitumisele euroalaga.
Ta valiti Euroopa Parlamenti 2014. aastal ja seal liitus ta euroskeptikute fraktsiooniga Vaba ja Demokraatlik Euroopa. Sama aasta lõpul soovis Grigule üle minna Euroopa Rahvaparteisse, mis tähendanuks, et euroskeptikute ühendusel ei oleks enam esindajaid seitsmest riigist, mis on miinimumnõue fraktsiooni pidamiseks. Aprillis 2015 liitus ta Euroopa Demokraatide ja Liberaalide Liidu fraktsiooniga.
2016. aastal hääletas Grigule vastu Euroopa Parlamendi resolutsioonile, mis laitis maha Venemaa propaganda kasutust. Roheliste ja Talurahva Liitu kuuluv Läti peaminister Māris Kučinskis kritiseeris teda selle eest karmilt ning soovitas erakonna juhatusel Grigule käitumist hinnata. Resolutsiooni vastu hääletasid ka Andrejs Mamikins ja Tatjana Ždanoka.
Novembris 2016 avaldas uuriva ajakirjandusega tegelev , et Läti saadikud Grigule ja Andrejs Mamikins on läinud mööda 2014. aastast kehtinud keelust palgata enda assistentideks oma lähisugulasi.
2017. aasta lõpul oli ta MEPRanking.eu hinnangul kõige väiksema mõjuga lätlaste esindaja europarlamendis ja ühtlasi üks kõige väiksema mõjuga saadikuid terves parlamendis. Kui Läti saadikutest edukaima (Roberts Zīle) skoor oli 118,8 punkti, siis Grigule-Pēterse skoor oli kõigest 0,36.
Veebruaris 2017 lahkus ta Läti Talurahva Liidust ja avaldas lootust, et tema lahkumine tõstab erakonna toetust.
Isiklikku.
Ta oli aastatel 1987–1996 abielus ärimehe ja poliitiku Roman Mežeckiga, abielu lahutati. 2017. aastast on ta abielus Ēriks Pēterssiga.
47 Tucanae

47 Tucanae (ka NGC 104) on kerasparv, mis asub Tuukani tähtkujus. 
See asub Maast umbes 15 000 valgusaasta kaugusel ja selle diameeter on 120 valgusaastat. Parve tähesuurus on 4,1 ja see on vaadeldav palja silmaga. See võib sisaldada keskmise suurusega musta auku. 47 Tucanae on Omega Centauri järel heleduselt teine kerasparv. 
Kerasparve on kirjeldatud Johann Bayeri 1603. aastal ilmunud Uranometrias. 47 Tucanaed peeti algselt täheks, kuid 1751. aastal vaatles seda Nicolas-Louis de Lacaille, kes katalogiseeris selle udukogulaadse objektina. 1834. aastal vaatles seda John Herschel, kes lisas selle New General Catalogue'i.
Estée Lauder Companies

Estée Lauder Companies Inc. (stiliseeritud ESTĒE LAUDER) on rahvusvaheline mainekate nahahooldus-, juuksehooldus-, meigi- ja lõhnatoodete tootja ning turustaja, mille asutasid Estée Lauder ja tema abikaasa Joseph Lauder. Ettevõtte peakorter asub New Yorgi kesklinnas Midtown Manhattanil.
Estée Lauder Companies omab mitmekesist kaubamärkide portfelli, mis hõlmab nii luksus- kui ka tavatarbijaile suunatud tooteid, ning neid turustatakse üle kogu maailma nii e-kaubanduse kui jaemüügikanalite kaudu. Portfelli kuuluvad tuntud kaubamärgid nagu MAC Cosmetics, Bobbi Brown, Clinique, La Mer ja teised. 
Ettevõte on tuntud uuenduslike turundusstrateegiate ja kvaliteetsete toodete poolest ning on üks juhtivaid ülemaailmseid kosmeetika- ja ilutööstuse ettevõtteid.
Pimekohting

Pimekohting on kokkulepitud kohtamine tundmatu inimesega, mis on tavaliselt korraldatud ühise tuttava kaudu.
Christian Nodal

Christian Jesús González Nodal (sündinud 11. jaanuaril 1999 Caborcas Sonora osariigis) on Mehhiko laulja ja laulukirjutaja. 
Tema esimest singlit "Adiós amor", mis ilmus 2016. aastal Fonovisa plaadifirma kaudu, on YouTube'is vaadatud enam kui 910 miljonit korda.
Elizabeth Woodville

Elizabeth Woodville (u 1437 – 8. juuni 1492) oli Inglismaa kuninganna, Edward IV abikaasa. 
Elizabeth sündis umbes 1437. aastal Northamptonshire'is. Ta oli Richard Woodville'i ning Luksemburgi Jacquetta vanim laps. 
Elizabeth abiellus Edward IV-ga 1464. aastal, abielludes oli ta juba lesk ning kahe lapse ema. Abielu tekitas vastuolu, kuna Elizabeth oli pärit keskklassi perekonnast. Ta krooniti kuningannaks 26. mail 1465. Edwardil ning Elizabethil sündis 10 last, kelle hulgas olid Yorki Elizabeth, Edward V ning Shrewsbury Richard, Yorki hertsog.
Edward suri 1483. aastal. Kuningaks kuulutati Elizabethi poeg Edward V, kuid kolme kuu pärast Edward kukutati ning troonile tõusis Richard III. Edward ja tema noorem vend Richard kadusid pärast seda ning on oletatud, et nad mõrvati.
Richard III hukkus 22. augustil 1485 Bosworthi lahingus, millega lõppes 30-aastane Rooside sõda. Troonile tõusis Tudorite dünastiast Henry VII, kellega abiellus Elizabethi vanim tütar, Yorki Elizabeth. Elizabeth Woodville'ile anti leskkuninganna tiitel. Oma elu viimased viis aastat veetis ta Bermondsey Abbeys, biograaf David Baldwin usub, et Henry sundis Elizabethi õukonnast lahkuma. Siiski viibis ta õukonnas oma lastelaste Margaret Tudori ning Henry VIII sündide ajal.
Elizabeth Woodville suri 8. juunil 1492 Bermondsey Abbeys. Ta on maetud Windsori lossi, kuhu on maetud ka Edward IV.
Kimbiseoga Wae Geureolkka

"Kimbiseoga Wae Geureolkka" (korea keeles 김비서가 왜 그럴까, inglise keeles "What's Wrong with Secretary Kim?") on Lõuna-Korea telesari, mille peaosades on Park Seo-joon ja Park Min-young. See oli eetris tvN-is 6. juunist kuni 26. juulini 2018.
Agavairem

Agavairem (niidumari Агавайрем 'adrapüha') on mari loodususu kevadine külvipüha.
Agavairemi peetakse 22. mai (Mikolopüha) ja Maa sünni päeva (50 päeva pärast lihavõtteid) vahel. Täpse päeva määrab kart (loodususu preester).
Palvus toimub tavaliselt noore kuu ajal. Palvusel palutakse loojalt õnnistust, et saak tuleks hea ja tuuakse toiduohvreid. Pärast palvuse lõppu süüakse õnnistatud toite, järgnevad viljakusmaagiaga seotud mängud ja muud toimingud.
Stelmužė tamm

Stelmužė tamm on tamm Leedus Zarasai rajooni Imbradase valla Stelmužė külas. Tegemist on nii Leedu kui ka kõigi Baltimaade kõige vanema tammega ja vanuselt kolmanda tammega Euroopas. Selle ümbermõõt on mõõtmiskõrgusel 9,58 meetrit ja kõrgus on 23 meetrit. Tamme vanuseks peetakse 1500 aastat, mõnede arvamuste kohaselt ka 2000 aastat, ent kuna puu keskosa oli tabanud mädanik ja mädanenud osa on välja puhastatud, pole täpne puu vanuse mõõtmine võimalik. Mõõdetava osa vanuseks oli 1000 aastat. Vaatamata oma vanusele on sellest jämedam Lätis kasvav Kaive tamm.
Tamm kasvab Stelmužė mõisa pargis. Aastal 2016 valiti see Leedus aasta puuks.
Dwingeloo 1

Dwingeloo 1 on varbspiraalgalaktika, mis asub umbes 10 miljoni valgusaasta kaugusel Kassiopeia tähtkujus. Maalt vaadates jääb see Linnutee taha varju ja pole seetõttu nähtavas valguses vaadeldav.
See avastati 1994. aastal Dwingeloo Obscured Galaxy Survey (DOGS) käigus. Galaktika on saanud nime Hollandis asuva Dwingeloo Raadioobservatooriumi järgi, mille 25 m diameetriga teleskoobi abil see avastati. Kaks aastat hiljem avastati läheduses ka teine galaktika, Dwingeloo 2.
Dwingeloo 1 kuulub IC 342/Maffei galaktikagruppi.
Galaktika mass on umbes 1/4 Linnutee massist. Kaugus maast on hinnanguliselt 3 Mpc (10 miljonit valgusaastat).
My Love from the Star

"My Love from the Star" on Lõuna-Korea telesari, mille peaosas on Jun Ji-hyun, Kim Soo-hyun, Park Hae-jin ja Yoo In-na. See edastas SBS-is 18. detsembrist 2013 kuni 27. veebruarini 2014.
Läti Esperanto Ühing

Läti Esperanto Ühing (läti keeles: Latvijas Esperanto asociācija, esperanto keeles: Latvia Esperanto Asocio) asutati 1988. aastal. Esperanto Kõnelejate Ühing asutati 11. detsembril 1989. Alates 1989. aastast on Läti Esperanto Ühing olnud Ülemaailmse Esperantoliidu liige. Ühing ühendab umbes sadat keeleoskajat üle kogu Läti.
Alates 2007. aastast on Läti Esperanto Ühingu presidendiks Margarita Želve.
Eesti meistrivõistluste medalivõitjad kergejõustikus

"Siin on nimekiri Eesti kergejõustiku meistrivõistluste medalivõitjate loenditest:
Reimsi Saint-Remi basiilika

Saint-Remi basiilika (prantsuse keeles "Basilique Saint-Remi") ehk Saint-Remi kloostrikirik on 11. sajandist pärinev kirik Reimsis, pühale Remigiusele pühitsetud endine kloostrikirik. Romaanikas alustatud ehitist on 12. sajandil täiendatud gooti juurdeehitistega.
Kirik kuulub UNESCO maailmapärandi nimistusse koos Reimsi katedraali ja peapiiskopi paleega ("Palais du Tau").
Kirjeldus.
Hoone on kahe läänetorniga kolmelööviline basiilika, mille siseruum on 122 m pikk ja ainult 26 m lai. Pikihoone, transept ja lõunatorn on romaani stiilis, kooriümbriskäigu ja kabelipärjaga kooriruum ja läänefassaad gooti stiilis. Kirikus on säilinud hulk 12. ja 13. sajandist pärit vitraažaknaid.
Kirikus asuvad paljude peapiiskoppide ja mõnede frangi kuningate, sealhulgas Karlmann I (surnud 771), Louis IV (surnud 954) ja Lothaire (surnud 986) hauad.
Ajaloost.
Kirik asub pärimuse järgi püha Remigiuse (umbes 436–533) haual. 8. sajandil rajati sellesse paika Püha Remigiuse klooster ja benediktlaste ordu nunnad asustasid seda kuni Prantsuse revolutsioonini. Varasemat ehitist asendava kloostrikiriku ehitamist alustati 1007. aastal, selle pühitses paavst Leo IX 1049. aastal. 12. sajandi lõpul laiendati kirikut transeptiga, et mahutada rohkem palverändureid. Samal ajal rekonstrueeriti fassaad ning ehitati juurde kooriümbriskäik ja kabelipärg, mis, olgugi varase gootika vormides, ei riku kiriku arhitektuuripildi terviklikkust.
Prantsuse revolutsiooni ajal kirik rüüstati. Juba 19. sajandil kirikut ennistati. I maailmasõjas sai hoone pommitamises kannatada ja selle võlvid varisesid osaliselt. Need taastati järgneva 40 aasta jooksul, kuid sõjas hävinud orel asendati alles 2000. aastal uuega.
Kirikus asus Prantsuse revolutsioonini Püha ampulla (prantsuse keeles "Sainte Ampoule") püha õliga, mis legendi kohaselt oli saadetud taevast pühale Remigiusele Chlodovechi kroonimisel ja mida kasutati kõigi Prantsusmaa kuningate kroonimisel Reimsi katedraalis.
Ave-Lii Laas

Ave-Lii Laas (sündinud 12. veebruaril 1999 Põlvas) on Eesti naiste jalgpallikoondise poolkaitsja. 
Klubijalgpalli mängimist alustas Põlva Lootose naiskonnas.
Sõjakooli park

Sõjakooli park on park Tallinnas Kristiine linnaosas Marsi tänava, Tammsaare tee ja Sõjakooli tänava vahelisel alal Tondi Selveri ja Tondi kasarmute juures. Alal on mänguväljak lastele ja tiik.
Nimi anti pargile siin paiknenud sõjakooli puhkeala järgi. Park korrastati 2009. aastal.
Eldur

Eldur on eesti mehenimi.
1. jaanuari 2020 seisuga oli Eestis eesnimi Eldur 162 mehel. Eldur on Eestis levikult 498. mehenimi.
Kõige populaarsem oli eesnimi Eldur vanuserühmas 80–84, kus neid oli 10 000 elaniku kohta 8,79, ning Valga maakonnas, kus neid oli 10 000 elaniku kohta 3,91. Eldur oli keskmiselt 70 aasta vanune (mediaanvanus oli 70).
Siegfried von Merseburg

Siegfried (suri 3. detsembril 937) oli Merseburgi krahv ja markkrahv teadmata ajast enne 934. aastat kuni oma surmani. Kaasaegsetes kuninglikes hartades ja diplomites ei esine ta markkrahvi tiitliga, nii oli tiitel mitteametlik ja mitte kunagi ametlik.
Siegfried oli tõenäoliselt Heinrich I Linnupüüdja eestkostja Thietmari poeg. Temast tehti 936. aastal Saksimaa hertsogiriigi "procurator". Otto I pani oma kroonimispidustuste ajal oma noorema venna Heinrichi Siegfriedi "eestkoste alla" (või võib-olla Baieris). Sel ajal oli Siegfried Widukind von Corvey sõnul "kuninga järel teine".
Kui Siegfried suri, vaidlesid tema margi üle Thankmar, tema emapoolne nõbu ja kuninga vend, ning Gero, tema oma vend ja kuninga poolt määratu.
Siegfriedi esimene naine oli Ermenburg (Irminburg), Otto I ja Hathui tütar. Tema teine naine (936) oli Guthia (Guhtiu), kellest sai lesena Gröningeni kloostri asutaja ja esimene abtiss.
Gunther von Merseburg

Gunther (Günther) (suri 13. juulil 982) oli Merseburgi markkrahv 965. aastast kuni surmani. Pärast seda ühendati Merseburgi mark Meißeni margiga.
Gunther kuulus Ekkehardiinide aadliperekonda, mis oli registreeritud Naumburgi ümbruses ja võis olla seotud Saksi dünastiaga. 962. aastal peeti teda äsjaloodud Magdeburgi piiskopkonnas markkrahviks, kõrvuti Bilsteini krahvi Wiggeri ja Wigbertiga.
Ta määrati äsja loodud Merseburgi marki keiser Otto I poolt pärast markkrahv Gero Suure surma 965. aastal, misjärel jaotati "Marca Geronis" mitmeks väiksemaks osaks. Margi rajamisele järgnes 968. aastal Merseburgi piiskopkond piiskop Boso juhtimisel.
Gunther toetas Baieri hertsog Heinrich II Riiakat tema mässus keiser Otto II vastu ja tagandati seetõttu markkrahvi ametist ja pagendati 976. aastal, samal ajal kui tema mark läks Meißeni Thietmarile. Sellegipoolest leppis Gunther Ottoga ära ja pärast Thietmari surma 979. aastal määrati ta taas markkrahviks.
Ta ühines 982. aastal Otto kampaaniaga Calabrias ja hukkus seal Stilo lahingus saratseenide vastu. Tema järglaseks sai Rikdag, kes ühendas siis oma võimu alla Meißeni, Merseburgi ja Zeitzi margi.
Kroonik Thietmar von Merseburgi järgi võis Gunther olla abielus Dobravaga, Böömimaa hertsogi Boleslav Julma tütre ja Poola hertsogi Mieszko I abikaasaga aastast 965. Temast jäi maha kolm poega: Ekkehard I, kes sai 985. aastal Rikdagi järel Meißeni markkrahviks; Gunzelin von Kuckenburg, kes järgnes vennale 1002. aastal; ja Bruno, kes kaitses Meißenit 1009. aastal Poola hertsogi Bolesław I Chrobry vägede vastu.
Kakolok

Kakolok (vene keeles "Каколоки") oli küla Narva jõe idakaldal, Djuk-Perevoloka ja Skarjatina küla vahel, Permisküla saare vastas. Tartu rahulepingujärgselt oli küla Skarjatina ja hiljem Raja vallas Vaivara kihelkonnas Viru maakonnas. Tänapäeval asuvad endise küla piirkonnas  puhkebaasid Rjabinka ("Рябинка") ja Berjozka ("Берёзка") ning Teises maailmasõjas hukkunud punaarmeelastele püstitatud monument.
Poitiers' Notre-Dame-la-Grande

Notre-Dame-la-Grande on 11. sajandist pärinev rikkaliku raiddekooriga kogudusekirik Poitiers's Vienne'i departemangus Prantsusmaal. Seda peetakse Poitou romaanika säravaimaks näiteks ja see on linna peamine turismiobjekt.
Aastatel 1992–2004 toimusid kirikus ulatuslikud renoveerimis- ja konserveerimistööd, mille käigus puhastati kiriku välispinnad tolmust ja mustusest. Tööde käigus avastati jälgi kunagisest polükroomiast fassaadil.
Kirjeldus.
Ehitis on kolmelööviline transeptiga ja nelitistorniga pseudobasiilika (kesklööv on kõrgem, kuid valgmikuta), kuid seda on nimetatud ka astmeskiriku (saksa keeles "Staffelhalle") tüüpi kodakirikuks (kolm löövi ühe katuse all), mis on Poitou romaanikale iseloomulik ruumivorm.
Notre-Dame-la-Grande'i rikkaliku dekooriga läänefassaad on pärit umbes 1150. aastatest või 12. sajandi teisest veerandist, selle külgedel on kaks ümmargust torni, mida kroonivad koonilised kivist soomusemustriga katused, samasugune katus on nelitistornil. Läänefassaadi katvad skulptuurid on paigutatud kolme horisontaalsesse vööndisse. Peaportaalil puudub tümpanon ja kõrvalportaalide asemel on varagootikapärastest portaalikaartest raamitud petikarkaadid. Nende kohal ja ümber katavad fassaadi reljeefid stseenidega piibliloost, peaportaalist vasakul Vanast testamendist, peaportaali ümber, kohal ja sellest paremal pool Uuest testamendist Kristuse sünniloost. Kaks kõrgemal asuvat skulptuurivööndit keskaknast kahel pool on täidetud istuvate figuuridega kaarniššides, seal on kaksteist apostlit ja veel kaks figuuri, kellest üks kannab paavsti tiaarat. Viiluväljal akna kohal on Jeesus Kristus mandorlas, ümbritsetud tiivulistest nelja evangelisti sümbolitest. Portaalide, niššide ja petikute arhivoldikaared on üleni kaetud ornamentidega, romaanipäraselt stiliseeritud põimuvate ja keerduvate taimemotiividega ning erinevate fantastiliste loomafiguuridega.
Interjöör on kolmelööviline, pseudobasiilikale iseloomulikult ilma valgmikuta. Kesklööv on kaetud silindervõlviga, külglöövid ristvõlvidega. Külglöövid on kesklöövist poole kitsamad ja oluliselt madalamad. Transepti ja pikihoone ristumiskohta kroonib madal nelitistorn, väikest kooriruumi piirab kooriümbriskäik, millesse avanevad kabelid. Kapiteelid on enamasti romaanipärase lehtdekooriga, kiriku ainus figuraalne kapiteel asub kooriümbriskäigus ja kujutab Kristust ülestõusnuna mandorlas inglite keskel. Kooriruumi laes on säilinud seda kattev 12. sajandi fresko. Geomeetrilise ornamendiga seinamaalingud löövi sammastel ja muudel pindadel pärinevad 1850. aastatest.
Kiriku põhjaseina lisati 15. ja 16. sajandi jooksul rida kabeleid nende sajandite ehitusstiilis, neis leidub väga kauneid hilisgooti võlve ja renessanslikke kessoonlagesid. Ka kooriruumi avanevatest kabelitest on mõni osaliselt ümber ehitatud hilisemate ehitusperioodide stiilis. Ühes kabelis koorist paremal paikneb 16. sajandist pärit Kristuse haudapanekut kujutav polükroomne kivist skulptuurigrupp.
Flemming Lerche

Flemming Emil Harald Albrecht Lerche (14. november 1878 Hillerǿd – 5. detsember 1972) oli Taani diplomaat.
Ta oli Taani saadik Helsingis 1921–1948, Tallinnas 1922–1940, Kaunases ja Riias 1926–1940.
Karmel Killandi

Karmel Killandi (neiupõlvenimi Karmel Vagane, 1991–2016 Karmel Eikner; sündinud 14. veebruaril 1971) on eesti koorijuht ja teleajakirjanik. Oktoobrist 2017 on ta Eesti Rahvusringhäälingu elamussaadete peatoimetaja.
Haridus.
Ta on õppinud aastatel 1978–1989 Tallinna Muusikakeskkoolis klaverit, seejärel 1994. aastani Eesti Muusikaakadeemias koorijuhtimist ja muusikapedagoogikat. Laulnud Tallinna Raekoja Kammerkooris. 
Töö ja looming.
Aastatel 1990–1991 töötas Karmel Eikner Tallinna Polütehnilise Instituudi kammerkoori abidirigendi ja 1992–1993 peadirigendina. 
Tööd Eesti Televisioonis alustas ta veel üliõpilasena 1993. aastal suvises kultuurisaatesarjas "Kultuuripiknik", hiljem hakkas koostama ja toimetama ka muid muusika- ja kultuurisaateid. Aastatel 1993–2001 oli ta kultuuritoimetuse produtsent-vanemtoimetaja, ühtlasi tegi 1994–1997 kultuuriuudiseid "Aktuaalsele kaamerale" ja oli "Eurolaulu" reporter-saatejuht. 
Aastatel 1995–1997 juhtis ta koos Jüri Aarmaga iganädalast "Kultuurimagasini", kus tekitas furoori oma kunstiliselt ekstravagantsete soengutega (nende autor oli juuksur Katrin Kruusma). 
1997.–1999. aastal tegi ta aktuaalsete kultuuriteemade ülevaatesarja "Pilk", mis oli hilisema kultuurisaate "OP!" eelkäija.
Eesti Televisioonis töötamise esimesel perioodil olid tema intervjueeritavate seas Kiri Te Kanawa, Filipp Kirkorov, Montserrat Caballé, Bryan Adams, Plácido Domingo, ansambel ZZ Top, Taani kuninganna Margrethe, Richard Clayderman ja Maija Plissetskaja.
Aastatel 2001–2002 oli ta telekanali TV1 hommikuprogrammi produtsent ja saatejuht ning 2003. aasta suvel tegi TV3 jaoks kuueosalise saatesarja "Suvejutud Euroopast".
2014. aastal naasis ta pärast 14-aastast pausi Eesti Televisiooni, kus toimetas algul pühapäevahommikust koguperesaadet "Tõuse ja sära", seejärel argipäevaõhtust saadet "Ringvaade". Lisaks toimetajatööle tegi ta saadetesse ka intervjuulõike. 2016. aastal tegi ta "Ringvaate" jaoks intervjuu näiteks Björn Ulvaeuse ja Mihhail Hodorkovskiga ning intervjueeris seoses Eesti iseseisvuse taastamise 25. aastapäevaga kõiki taasiseseisvusajal ametis olnud Eesti peaministreid jne.
Alates 1. oktoobrist 2017 on ta Eesti Rahvusringhäälingus ETV elamussaadete peatoimetaja. 
Ettevõtlus.
Televisioonitööst eemal oldud aastatel pidas Karmel Eikner särgiäri ja töötas välja brändi Powered by Karmel. Särkide tootmise idee kasvas välja Eikneri pere elulisest probleemist: riietusesemetes kasutatud elastaan tekitas kokkupuutel poja nahaga allergiat. Esialgu töötas Eikneri ettevõte välja ja tootis võimalikult naturaalsest kiust riideid väikelastele, hiljem ka koori- ja tantsusärke Eesti laulukooridele ja tantsijaile. Tippajal töötas ettevõttes Tallinnas ja Saaremaal 20 inimest.
Tantsusport.
Ta on tegelnud seltskonnatantsuga ning tulnud neli korda Eesti meistriks standardtantsudes ja viis korda Ladina-Ameerika tantsudes.
Isiklikku.
Karmel Killandi esimene abikaasa oli Mark Eikner. 
Pärast 20-aastast kooselu abiellus ta 2016. aastal Rait Killandiga. Nende ühised lapsed Karl Elmar ja Karoliina Josefiine on käinud vene lasteaias.
Worldometer

Worldometer (endise nimega Worldometers) on paljude valdkondade loendureid pakkuv ja statistikateenuseid osutav veebisait, mille omanik ja käitaja on Dadax. Veebisait pandi tööle 29. jaanuaril 2008.
Kanagawa suur laine

"Kanagawa suur laine" (jaapani keeles 神奈川沖浪裏; Hepburni transkriptsioonis "Kanagawa-oki Nami Ura"), tuntud ka lihtsalt kui "Suur laine", on Jaapani ukiyo-e koolkonna kunstniku Hokusai (1760–1849) puulõike tehnikas teos, mis avaldati ilmselt 1831. aastal esimese tööna Hokusai teostesarjas "36 vaadet Fuji mäele". Seda peetakse Hokusai kuulsaimaks teoseks ja üheks kõige tuntumaks Jaapani kunstiteoseks üldse.
Teos kujutab hiiglaslikku lainet ja kolme kalapaati tormisel merel Kanagawa (tänapäeva Yokohama) linna ranniku lähistel. Taustal paistab, sarnaselt selle sarja teiste teostega, Fuji mägi.
Chabluki järv

Chabluki järv on järv Kanadas Manitoba osariigi põhjaosas. See asub riigi pealinnast Ottawast umbes 2200 km kaugusel loodes. Geograafilised koordinaadid on 58°69' N, 100°01' W.
Järve pindala on 3,23 km². Selle pikkus põhjast lõunasse on umbes 3,3 km ja laius idast läände umbes 2,5 km. Järvel asub ka mitu saart. Järv asub merepinnast 302 meetri kõrgusel.
Lac Milouin

Lac Milouin on järv Kanadas Québeci provintsis Mauricie' haldusüksuses. See asub riigi pealinnast Ottawast umbes 400 km kaugusel põhjas. Geograafilised koordinaadid on 48°66' N, 74°14' W.
Järve pindala on 0,46 km². Selle pikkus põhjast lõunasse on umbes 1,6 km ja laius idast läände umbes 0,6 km. Järv asub merepinnast 511 meetri kõrgusel.
Tiit Räis

Tiit Räis (25. september 1949 – 31. august 2019) oli Eesti/Hiiumaa fotokunstnik.
Gorodenka (Alutaguse)

Gorodenka (vene keeles "Городенка") oli küla Virumaal Vaivara kihelkonnas, Alutaguse vallas Narva jõe ääres.
Marii Karell

Marii Karell (sündinud 27. detsembril 1980) on eesti ajakirjanik.
Ta kaitses 2003. aastal Tartu Ülikooli ajakirjanduse erialal lõputöö teemal "Toimetamine Eesti päevalehtedes".
Ta on kirjutanud lugusid Üliõpilaslehes, Eesti Päevalehes, Õhtulehes.
2001. aastal kirjutas Karell Eesti Päevalehes Eesti Ajalehtede Liidu hinnangul parima uudise. Lugu rääkis sellest, kuidas purjuspäi raske liiklusõnnetuse teinud Viljandi politseikomissar sokutas poja enda eest vereproovi andma.
Suvel 2005 sai Marii Karell sisustusajakirja Diivan peatoimetajaks.
Märtsist 2006 peatoimetas ta nädalakirja Naisteleht, 2008 hakkas lisaks tegema Naistelehe Nipiraamatut. 2016 sai temast ajakirja Mood peatoimetaja. Ta on olnud ka portaali Geenius.ee peatoimetaja. 
Ta on olnud telesaadete "Värskelt õhus", "Radar", "Laser", "Ajujaht", "Ringvaade" saatejuht või toimetaja.
Isiklikku.
Karelli esimene abikaasa oli Siim Saidla, praegune abikaasa on Siim Männik. 
22. mail 2013 sündis Karellil ja Märten Vaheril poeg Miike.
Juhnov

Juhnov on linn Venemaal Kaluga oblastis, Juhnovi rajooni keskus. Asub Ugra jõe paremkaldal, 85 km Kalugast loodes.
Asulast on teateid 15. sajandist. 1611. aastal hävitasid asula poolakad, 1633. aastal see taastati. 1777 sai linnaõigused, 1796. aastast oli maakonnalinn Smolenski kubermangus. 1921. aastal laastas linna suur tulekahju. Teise maailmasõja ajal toimusid Juhnovis ja selle ümbruses rasked lahingud.
Linn on põllumajandusliku piirkonna keskus. Seal on toiduaine- ja puidutööstuse ettevõtted.
Veronica (eesnimi)

Veronica on naisenimi.
2020. aasta seisuga oli see Eestis populaarsuselt 696. naisenimi. 1. jaanuari 2020 seisuga oli Eestis eesnimi Veronica 117 naisel.
Tarussa

Tarussa on linn Venemaal Kaluga oblastis, Tarussa rajooni keskus. Asub Oka vasakkaldal, Tarussa jõe suudmes, 70 km Kalugast kirdes.
Asulat on mainitud 1246. aastal Tšernigovi vürsti Mihhail Vsevolodovitši poja Juri valduste keskusena. 14. sajandil liideti linn Moskva suurvürstiriigiga. 16. ja 17. sajandil oli üks riigi lõunapiiri kindlustest. 1708. aastast kuulus Moskva kubermangu.
Egiptuse ejalett

Egiptuse ejalett (osmanitürgi keeles "Eyalet-i Mısr", araabia keeles "إيالة مصر") oli Osmanite riigi haldusüksus aastatel 1517–1867. Aastatel 1798–1801 oli see prantsuse okupatsiooni all.
Tobruk (kindlustis)

Saksa sõjaväel oli Teise maailmasõja ajal kergete kaponiiride tüüpprojektide sari ametliku nimega "Ringstand". Oma mitteametliku nimetuse "tobruk" said kaponiirid Tobruki linna ja sadama järgi Itaalia valdustes Põhja-Aafrikas (tänapäeva Liibüas). 
Alates 1943. aastast rajati tobrukeid kindlusehitiste või -alade välispiiride lähikaitseks. Projekte oli raudbetoonist piirete paksuse ja tugevuse järgi kuni 200 varianti. Üldse ehitati umbes veerand miljonit tobrukit kõikidel aladel, mis olid Teise maailmasõja ajal Saksa valdused või okupatsiooni all.
Relvastus, varustus ja ehitus.
Tobruki varustuses võis olla kuulipilduja, granaadi- või leegiheitja ning isegi kergesuurtükiga tankitorn. Kergemas tobrukis võis olla helgiheitja, öövaatlusseade või lihtsalt vaatluskuppel. Enamasti oli sealt võimalik tulistada või vaadelda 360° ulatuses.
Tobruki esikülg on vaenlase poole, tagaküljel on ukseava ja ühendustee ümbritsevatesse kaitsekraavidesse vms ühendusteedesse. Sees pääses madalamal asetsevast eesruumist treppipidi kõrgemal olevasse põhiruumi, mille laes on lahingu- või vaatlusava. Nii kaitse- kui ka maskeerimise pärast oli tobruk üldiselt kaetud pinnasega kuni üla-avani. 
Paiknemine.
Eestile lähimad teadaolevad tobrukid asuvad Peterburis Venemaal ning Liibavis ja Räisakus Lätis.
Tobrukid Eestis.
Arvatavasti püstitati 1944. aastal Tallinna mitu tobrukit sadama-ala kaitseks, tänapäeval on neist teada ainult üks tobruk Kadrirannas (tüüpprojekt "Regelbau 58c" ehk "201").
Marii

Marii on naisenimi.
2020. aasta seisuga oli see Eestis esinemissageduselt 365. naisenimi. 1. jaanuari 2020 seisuga oli Eestis eesnimi Marii 376 naisel. Kõige populaarsem on eesnimi Marii Saare maakonnas, kus neid on maakonna 10 000 elaniku kohta 8,35.
Nimepäev.
Marii nimepäev on 25. märtsil
Türgi Vabadussõda

Türgi Vabadussõja (türgi keeles "Kurtuluş Savaşı" 'Vabadussõda', tuntud ka piltlikult kui "İstiklâl Harbi" 'iseseisvussõda' või "Millî Mücadele" 'rahvuslik aktsioon') peeti 19. maist 1919 kuni 24. juulini 1923 Türgi rahvusliku liikumise ja Esimese maailmasõja liitlasvägede vahel. 
Pärast osmanite lüüasaamist impeerium eraldati ja okupeeriti: Kreeka hoidis läänerinnet, Armeenia idarinnet, Prantsusmaa lõunarinnet, rojalistid ja separatistid haarasid eri linnu ning Suurbritannia ja Itaalia okupeerisid Konstantinoopoli (nüüdset İstanbuli). Vaid vähesed Briti, Prantsuse ja Itaalia väed olid lahingutesse kaasatud.
Türgi rahvuslik liikumine

Türgi rahvuslik liikumine (türgi keeles "Türk Ulusal Hareketi") hõlmab türgi revolutsionääride poliitilist ja sõjalist tegevust, mille tulemusel loodi ja kujundati kaasaegne Türgi Vabariik. Sellele eelnes Osmanite riigi lüüasaamine Esimeses maailmasõjas ja järgnes liitlaste poolt Konstantinoopoli okupeerimine ja impeeriumi eraldamine Mudrose vaherahu tingimustes. Osmanid nägid liikumist nende vastu suunatud rahvusvahelise vandenõu osana. Türgi revolutsionäärid mässasid eraldamise ja 1920. aastal osmanite valitsuse allkirjastatud Sèvresi rahulepingu vastu, mis jagas osa Anatooliast.
Horvaatia Rahvusteater

Horvaatia Rahvusteater on (horvaadi keeles "Hrvatsko narodno kazalište u Zagrebu") on balleti-, ooperi- ja teatrimaja Horvaatia pealinnas Zagrebis.
Zagrebi katedraal

Zagrebi katedraal on roomakatoliku institutsioon ja Horvaatia kõrgeim hoone. Uusgooti stiilis ehitis on pühitsetud Maarja kogudusele ning ungari kuningatele István Pühale ja Ladislas Pühale. 
Üks selle kahest tornist sai kahjustada 22. märtsil 2020 aset leidnud maavärinas.
Kirov (Kaluga oblast)

Kirov on linn Venemaal Kaluga oblastis, Kirovi rajooni keskus. Asub Bolva jõe ääres, 160 km Kalugast edelas.
Linn on rajatud 1745. aastal Pessotšnja külana rauasulatustehase juurde. 1925 sai aleviks ja 1936 sai linnaõigused ning uue nime 1934. aastal tapetud Sergei Kirovi auks.
2020. aasta alguses oli linna elanike arv 29 946.
Pokrov (Venemaa linn)

Pokrov on linn Venemaal Vladimiri oblastis, Petuški rajoonis. Asub Kljazma jõe vasakkaldal, 85 km Moskvast idas ja 82 km Vladimirist läänes.
Linn on rajatud 17. sajandil kloostrikülana. 1778. aastal sai linnaõigused.
Linnas asub kinnipidamisasutus Pokrovi koloonia nr 2.
Merike Jürilo

Merike Jürilo (sündinud 31. jaanuaril 1969) on Eesti riigiametnik ja õpetaja, Terviseameti peadirektor aastatel 2017–2020.
Merike Jürilo on lõpetanud magistriõppes 2004. aastal Tallinna Tehnikaülikooli haldusjuhtimise erialal. Magistritöö "Keskastmejuhtide otsustusprotsessi efektiivsuse tõstmise võimalused läbi organisatsioonikultuuri arendamise Kodakondsus-ja Migratsiooniameti (KMA) näitel" kaitses ta Ragnar Nurkse innovatsiooni ja valitsemise instituudis. 
Aastatel 1999–2007 töötas ta Kodakondsus- ja Migratsiooniametis avalike suhete osakonna juhatajana, 2007–2009 sama ameti peadirektori asetäitjana. Pärast Kodakondsus- ja Migratsiooniameti liitmist Politsei- ja Piirivalveametiga 2010. aasta alguses töötas Jürilo aastatel 2010–2014 Politsei- ja Piirivalveameti peadirektori asetäitjana kodakondsus- ja migratsiooni alal. Aastatel 2014–2017 oli ta Politsei- ja Piirivalveameti juhtimisarvestuse ja planeerimise büroo juhataja.
22. augustil 2017 asus ta tööle Terviseameti peadirektorina. Ta valiti ka Tartu Tervishoiu Kõrgkooli nõunike kogusse. 18. juunil 2020 teatas Merike Jürilo Terviseameti juhi kohalt lahkumisest. Tema viimane tööpäev Terviseametis oli 1. juulil 2020.
Alates detsembrist 2020 töötab Merike Jürilo eesti keele õpetajana Tallinna Merivälja Põhikoolis.
Kondrovo

Kondrovo on linn Venemaal Kaluga oblastis, Dzeržinski rajooni keskus. Asub Šanja jõe ääres, 46 km Kalugast loodes.
Linna asutamisaastaks loetakse 1615. aastat. Kondõrevo sai 1929. aastal aleviks. 1938. aastal sai linnaõigused ning uue nime Kondrovo.
2020. aasta alguses oli linna elanike arv 14 591.
Linnas on paberitööstuse ettevõtted ning toodetakse ka mähkmeid ja hügieenisidemeid.
Kozelsk

Kozelsk on linn Venemaal Kaluga oblastis, Kozelski rajooni keskus. Asub Žizdra jõe ääres, 70 km Kalugast edelas.
Linna on kroonikas mainitud 1146. aastal.
2020. aasta alguses oli linna elanike arv 16 427.
Suhhinitši

Suhhinitši on linn Venemaal Kaluga oblastis, Suhhinitši rajooni keskus. Asub Brõni jõe ääres, 105 km Kalugast edelas.
Linn on rajatud 14. sajandil ja seda on kroonikas mainitud 1440. aastal. 1840. aastal sai linnaõigused.
2020. aasta alguses oli linna elanike arv 14 779.